b'\n_START_ARTICLE_\nHanul cu Tei\n_START_SECTION_\nIstoric\n_START_PARAGRAPH_\nA fost construit \xc3\xaen anul 1833 de c\xc4\x83tre Anastasie Hagi, Gheorghe Polizu \xc8\x99i \xc8\x98tefan Popovici, pe strada Lipscani. Era cunoscut \xc8\x99i sub numele de Hanul de pe Uli\xc8\x9ba cea mare a Marchitanilor. Este singurul han istoric din Bucure\xc8\x99ti care \xc8\x99i-a p\xc4\x83strat forma de origine. La intrarea de pe strada Bl\xc4\x83nari \xc3\xaenc\xc4\x83 se poate vedea \xe2\x80\x9esigiliul\xe2\x80\x9d primilor proprietari: \xe2\x80\x9eA.P.\xe2\x80\x9d \xc8\x99i \xe2\x80\x9eS.P.\xe2\x80\x9d_NEWLINE_Fiecare proprietar avea 14 magazine, situate \xc3\xaen partea de sus a pivni\xc8\x9belor cu bolt\xc4\x83. Doar trotuarul \xc8\x99i camera gardianului erau proprietate comun\xc4\x83. Negustori importan\xc8\x9bi ai vremii respective au locuit \xc3\xaen acest han, printre care \xc8\x99i Constantin Anastasiu, care a \xc3\xaenfiin\xc8\x9bat magazinul \xe2\x80\x9eLa Vulturul de Mare cu Pe\xc8\x99tele \xc3\xaen Ghiare\xe2\x80\x9d, cl\xc4\x83dire care \xc3\xaenc\xc4\x83 exist\xc4\x83, fiind transformat\xc4\x83 \xc3\xaentr-o banc\xc4\x83, aproape de magazinul Cocor._NEWLINE_Ast\xc4\x83zi, fostul han este un loc unde se organizeaz\xc4\x83 diverse galerii de art\xc4\x83, iar \xc3\xaen pivni\xc8\x9b\xc4\x83 a fost deschis un bar. Por\xc8\x9bile sale de fier bogat ornamentate ofer\xc4\x83 acces at\xc3\xa2t de pe strada Lipscani, c\xc3\xa2t \xc8\x99i de pe Bl\xc4\x83nari. De asemenea, fa\xc8\x9bada de sticl\xc4\x83 a hanului este tipic\xc4\x83 \xc8\x9a\xc4\x83rii Rom\xc3\xa2ne\xc8\x99ti.\n_START_SECTION_\nMonument istoric\n_START_PARAGRAPH_\nAnsamblul de arhitectur\xc4\x83 \xe2\x80\x9eHanul cu Tei\xe2\x80\x9d este \xc3\xaenscris pe Lista monumentelor istorice 2010 - Municipiul Bucure\xc8\x99ti - la nr. crt. 1178, cod LMI B-II-a-B-18908.\n_START_SECTION_\nStrada Hanul cu tei\n_START_PARAGRAPH_\nDe asemenea, ansamblul \xe2\x80\x9eHanul cu Tei\xe2\x80\x9d este \xc3\xaenscris \xc3\xaen nomenclatorul stradal al municipiului Bucure\xc8\x99ti ca strad\xc4\x83. Strada Hanul cu Tei este situat\xc4\x83 \xc3\xaen centrul istoric al municipiului Bucure\xc8\x99ti, \xc3\xaen sectorul 3, este orientat\xc4\x83 de la sud spre nord \xc8\x99i se desf\xc4\x83\xc8\x99oar\xc4\x83 pe o lungime de 75 de metri \xc3\xaentre str\xc4\x83zile Lipscani \xc8\x99i Bl\xc4\x83nari.'